Diari Oficial de la Generalitat Valenciana


Sumari del DOGV 5224, del 22-03-2006 (2006/2935)

ORDE de 13 de febrer de 2006, de la Conselleria de Cultura, Educació i Esport, per la qual es convoquen ajudes econòmiques i subvencions per als centres docents no universitaris de la Comunitat Valenciana que tinguen aprovada la realització de projectes d'implantació de sistemes de gestió de qualitat.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5224

Data del DOGV
:   22-03-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/2935


Data del document
:   13-02-2006

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * norma de qualitat
    * ajuda pública
    * centre d'ensenyament
    * personal docent
    * suport econòmic

ORDE de 13 de febrer de 2006, de la Conselleria de Cultura, Educació i Esport, per la qual es convoquen ajudes econòmiques i subvencions per als centres docents no universitaris de la Comunitat Valenciana que tinguen aprovada la realització de projectes d'implantació de sistemes de gestió de qualitat. [2006/2935]  
La Llei Orgànica 10/2002, de 23 de desembre, de Qualitat de l'Educació, establix en l'article 67 que els centres docents disposaran de la necessària autonomia pedagògica, organitzativa i de gestió econòmica per a afavorir la millora contínua de l'educació, així com que les administracions educatives promouran acords o compromisos amb els centres per al desenvolupament de plans i actuacions que comporten una millora contínua tant dels processos educatius com dels resultats.  
L'Orde de 22 de març del 2005, de la Conselleria de Cultura, Educació i Esport (DOGV núm. 4.986), va regular el procediment per a la implantació de sistemes de gestió de qualitat als centres educatius no universitaris de la Comunitat Valenciana amb la creació i implantació de la Xarxa de Centres de Qualitat Educativa de la Comunitat Valenciana per a aquells centres que implanten sistemes de gestió de qualitat.  
La disposició addicional de la mateixa Orde determina que, amb l'objectiu d'incidir en una política de reconeixements que incentive la implantació en els centres de sistemes de gestió de qualitat i reforce i estimule els centres, el professorat, i l'alumnat, la Conselleria de Cultura, Educació i Esport podrà establir els mecanismes que estime més adequats per a la consecució d'eixe objectiu.  
Per això, fent ús de les atribucions que em conferix l'article 35 de la Llei de la Generalitat Valenciana 5/1983, de 30 de desembre, de Govern Valencià, i el Decret 183/2004, d'1 d'octubre, del Govern Valencià pel qual s'aprova el Reglament Orgànic i Funcional de la Conselleria de Cultura, Educació i Esport,  
ORDENE  
Primer. Convocatòria  
Es convoquen ajudes i subvencions als centres públics i privats concertats de la Comunitat Valenciana que tinguen aprovada la realització de projectes d'implantació de sistemes de gestió de qualitat d'acord amb el que establix l'Orde de 22 de març del 2005, de la Conselleria de Cultura, Educació i Esport, per a desenvolupar projectes d'implantació de sistemes de gestió de qualitat sent, per tant, membres de la Xarxa de Centres de Qualitat Educativa de la Comunitat Valenciana.  
Segon. Bases i requisits  
S'aproven les bases i els requisits per a la percepció de les dites ajudes, els quals figuren en l'annex I de la present orde, així com el model de sol·licitud que figura com a annex II, i el model de gastos previstos per al 2006, d'acord amb l'annex III.  
Tercer. Finançament  
1. Les ajudes econòmiques concedides tindran com a finalitat sufragar parcialment els gastos de funcionament que genere en el centre docent la implantació de sistemes de gestió de qualitat.   
2. El finançament de les ajudes econòmiques destinades a projectes desenvolupats per centres docents públics anirà a càrrec del capítol II del programa pressupostari 29.56.03.226.67, dels pressupostos de la Generalitat Valenciana per a l'any 2006, per un import global màxim de 95.000 euros.  
3. El finançament de les ajudes econòmiques destinades a projectes desenvolupats per centres docents privats concertats anirà a càrrec de capítol IV de la línia de subvenció T 5905000, del programa 43.18.25.05354, dels pressupostos de la Generalitat Valenciana per a l'any 2006, per un import global màxim de 37.500 euros.  
DISPOSICIONS FINALS  
Primera  
Es delega en la directora de l'Institut Valencià d'Avaluació i Qualitat Educativa (d'ara en avant IVAQE), la facultat de concedir estes ajudes, i se l'autoritza perquè dicte les resolucions necessàries per al desplegament i execució d'esta orde.   
Segona  
Esta orde produirà efectes des del dia de la seua publicació al Diari Oficial de la Generalitat Valenciana.  
De conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; i els articles 10, 14 i 46 de la Llei 29/ 1998, de 13 de juliol, Reguladora de la Jurisdicció contenciosa administrativa, la present orde, que posa fi a la via administrativa, podrà ser recorreguda pels centres privats potestativament en reposició o plantejar directament recurs contenciós administratiu en els terminis establits i davant dels òrgans que s'indiquen a continuació:  
a) El recurs de reposició haurà d'interposar-se davant del conseller de Cultura, Educació i Esport, en el termini d'un mes a comptar de l'endemà a la seua publicació.  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la seua publicació.  
València, 13 de febrer de 2006.  
El conseller de Cultura, Educació i Esport  
ALEJANDRO FONT DE MORA TURÓN  
ANNEX I  
Bases per a la percepció d'ajudes econòmiques per als centres que estiguen desenvolupant projectes d'implantació de sistemes de gestió de qualitat.  
Primera. Objecte de la convocatòria.  
Les ajudes econòmiques tenen com a finalitat sufragar parcialment els gastos de funcionament que genere en el centre docent la implantació de sistemes de gestió de qualitat durant l'any natural 2006.  
Segona. Objectius.  
a) Fomentar i promoure la implantació de sistemes de gestió de qualitat en els centres educatius sostinguts amb fons públics.  
b) Incentivar els centres educatius que desitgen implantar sistemes de gestió de qualitat a fi d'aconseguir la millora contínua dels seus processos i dels seus resultats.  
c) Promoure l'elaboració de projectes tendents a aconseguir la millora de la qualitat en la gestió dels centres docents.  
Tercera. Beneficiaris.  
Podran sol·licitar estes ajudes els centres públics i privats concertats que complisquen els requisits següents:  
a) Pertànyer a la Xarxa de Centres de Qualitat Educativa de la Comunitat Valenciana.  
b) A més a més, els centres privats concertats hauran de complir tots aquells requisits que establix l'article 13 de la llei 38/2003, de 17 de novembre, General de Subvencions.  
Quarta. Tramitació de sol·licituds i documentació.  
Quan es tracte d'un centre públic, la sol·licitud haurà de subscriure-la el director del centre; si es tracta d'un centre privat-concertat, la sol·licitud haurà de subscriure-la qui figure en el Registre de Centres Docents de la Comunitat Valenciana com a titular del respectiu centre docent. En el cas de persones jurídiques, la sol·licitud haurà de ser firmada per qui ostente la representació legal.  
Haurà de presentar, junt amb una fotocòpia compulsada del seu DNI o NIF, l'original en paper de la documentació següent:  
a) Sol·licitud segons el model de l'annex II.  
b) Fotocòpia de la Resolució d'autorització per a la implantació de sistemes de gestió de qualitat i incorporació a la Xarxa de Centres de Qualitat Educativa.  
c) Certificat del secretari o secretària en què es transcriga literalment l'apartat de l'acta del consell escolar i del claustre de professors del centre en què conste l'aprovació de les activitats a realitzar en el 2006.  
d) Pressupost global del projecte, detallat i explicitat, on s'arrepleguen els gastos que les activitats generen durant l'any natural del 2006, d'acord amb l'annex III.  
e) Els projectes que requerisquen l'assessorament i col·laboració de persones o institucions hauran d'adjuntar un escrit d'estos agents externs on conste la seua acceptació i planificació de les seues intervencions.  
f) Activitats a realitzar l'any 2006.  
Guió de la planificació d'activitats a presentar:  
. Anàlisi de la situació del centre en matèria de qualitat.  
. Justificació de la necessitat de sol·licitar ajudes per al desenvolupament de les activitats i la seua coherència amb el projecte d'implantació de sistemes de gestió de qualitat.  
. Objectius del projecte de qualitat als quals responen les activitats a desenvolupar en el 2006.  
. Activitats a desenvolupar en el 2006 per a la implantació del sistema de gestió de qualitat.  
. Cronograma previst per a la realització de les activitats.  
. Paper assignat i grau d'implicació de cada membre de la comunitat educativa en el desenvolupament de les activitats previstes.  
. Intervenció d'assessors externs i documents d'acceptació dels mateixos.  
. Recursos necessaris didàctics i organitzatius.  
Necessitats pressupostàries (s'omplirà l'annex III):  
. Docència i /o assessorament per experts.  
. Adquisició de material bibliogràfic i/o programaris de gestió de qualitat.  
. Adquisició de material fungible.  
. Desplaçaments (només en el cas que tinga relació directa amb el projecte, tot especificant la seua conveniència).   
. Gastos relacionats amb la certificació de la gestió de qualitat.  
Els centres privats concertats presentaran, a més:  
a) Declaració responsable de no estar sotmés en les prohibicions per a obtindre la condició de beneficiari assenyalades en l'article 13, de la Llei 38/2003, de 17 de novembre, General de Subvencions.  
b) Documentació acreditativa de què es troben al corrent de les seues obligacions tributàries davant la Seguretat Social per mitjà de certificació referida al moment de finalització del termini de presentació de sol·licituds en els termes establits en l'article 13.7, de la Llei 38/2003, de 17 de novembre, General de Subvencions.  
Quinta. Termini i formalització de sol·licituds.  
Les sol·licituds i documentació complementària es presentaran en el Registre General de la Conselleria de Cultura, Educació i Esport, en els registres de les direccions territorials de Cultura, Educació i Esport, o per mitjà de qualsevol altra de les formes previstes en l'article 38.4, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Quan es presente en una oficina de Correus, es farà en sobre obert perquè el funcionari puga posar-hi la data i el segell de correus abans de la seua certificació.  
El termini de presentació de sol·licituds serà de dos mesos comptats des de l'endemà de la publicació. Si el termini finalitza en dia inhàbil, s'entendrà prorrogat al primer dia hàbil següent.  
Si la sol·licitud no reunix els requisits i documents exigits, es requerirà a l'interessat o interessada perquè en un termini de deu dies n'esmene la falta o acompanye els documents preceptius, amb indicació que, si no ho fera així, a l'hora de dictar la resolució es considerarà que desistix de la sol·licitud, d'acord amb el que establix l'article 71.1, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, prèvia resolució que es dictarà en els termes previstos en l'article 42 de la dita Llei.  
Sexta. Valoració de les sol·licituds i resolució del procediment.  
Als efectes previstos en esta orde, es constituirà una comissió que realitzarà l'estudi i valoració de les sol·licituds, així com la proposta de l'import a subvencionar per a les activitats de gestió de qualitat per al 2006.  
La comissió estarà presidida pel president del Consell Assessor de l'IVAQE o la persona en qui delegue, i constituïda per:   
. Un inspector o inspectora d'educació designat pel Servici Central de la Inspecció Educativa.  
. Un tècnic o tècnica de la Direcció General d'Ensenyament designat pel director general d'Ensenyament.  
. Dos tècnics o tècniques de l'Institut Valencià d'Avaluació i Qualitat Educativa designats per la directora de l'IVAQE.  
. Un assessor/a de CEFIRE designat pel director general d'Ensenyament.  
. Hi actuarà com a secretari/secretària, amb veu però sense vot, un funcionari/funcionària de l'IVAQE designat per la directora d'este òrgan.  
La comissió ajustarà la seua actuació a allò que disposen els articles 22 a 27, ambdós inclusivament, de la Llei de Règim Jurídic de les Administracions Públiques i del Procediment Administratiu Comú (Llei 30/1992, de 26 de novembre).  
La comissió tindrà facultats per a resoldre tots els dubtes que sorgisquen en la interpretació de les bases, així com la possibilitat d'entrevistar els sol·licitants, si fa el cas.  
Per a la valoració i selecció del pla d'activitats relacionades amb la implantació del sistema de gestió de qualitat es tindran en compte els criteris següents:  
a) Adequació d'allò que s'ha presentat al que establix l'apartat f) de la base quarta: màxim 5 punts.  
b) Plantejament del desenvolupament del pla: objectius, activitats, metodologia, organització, temporalitat, responsables i procés d'avaluació: màxim 5 punts.  
c) Grau d'implicació de l'equip directiu del centre en el projecte: 0-3 punts.  
d) Grau d'implicació dels distints col·lectius de la comunitat educativa: 0-2 punts.  
e) Professorat participants, recursos a utilitzar, etc.: 0-2 punts.  
f) Concreció i viabilitat: 0-2 punts.  
g) Experiència en gestió de qualitat del centre: 0-1 punt.  
La comissió, a la vista de la documentació presentada i de la consideració dels criteris d'avaluació, a través de la Secció d'Avaluació i Qualitat Educativa de l'IVAQE, que actuarà com a òrgan instructor del procediment, formularà la proposta de concessió de les ajudes i subvencions a la directora de l'IVAQE, qui resoldrà la convocatòria per delegació del conseller.  
El termini màxim per a resoldre la present convocatòria serà de sis mesos des de la publicació de la present orde. Si transcorregut eixe termini no s'ha dictat la corresponent resolució, s'entendrà desestimada per silenci administratiu la sol·licitud de concessió de l'ajuda o subvenció.  
La resolució definitiva de la convocatòria es publicarà al Diari Oficial de la Generalitat Valenciana.  
Sèptima. Modificació de la resolució de concessió.  
L'import de les subvencions en cap cas podrà ser d'una quantitat que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada.  
Tota alteració de les condicions tingudes en compte per a la concessió de la subvenció, i en tot cas l'obtenció concurrent d'altres aportacions, llevat dels casos permesos en les normes reguladores, podrà donar lloc a la modificació de la resolució de concessió en els termes establits en la normativa reguladora de la subvenció. En este supòsit, es detraurà del total concedit l'excés sobre el cost de l'activitat.  
I tot això, d'acord amb el que establix l'article 19. 3 i 4, de la Llei 38/2003, de 17 de novembre, General de Subvencions.   
Octava. Obligacions dels beneficiaris.  
Els beneficiaris es comprometen a:  
a) Realitzar les activitats planificades del projecte d'implantació del sistema de gestió de qualitat del nivell corresponent.  
b) Assignar l'import de l'ajuda rebuda per a gastos que generen les activitats realitzades en el 2006.  
c) Elaborar una memòria final de les activitats realitzades i presentar en l'IVAQE dos exemplars de la mateixa en suport paper i una còpia en suport magnètic, que no supere les 10 pàgines, amb el que desenvolupa la dita memòria, abans del 31 de desembre del 2006.   
La memòria final inclourà:  
. Objectius aconseguits.  
. Activitats realitzades.  
. Avaluació de les activitats realitzades.  
. Conclusions i propostes de millora.  
. Informe de valoració del consell escolar del centre, una vegada escoltat el claustre.  
d) En el cas dels centres privats concertats, estaran subjectes a aquelles obligacions que els articles 14 i 18.4, de la Llei 38/2003, de 17 de novembre, General de Subvencions, establix per als beneficiaris de subvencions. L'incompliment d'estes obligacions donarà lloc a l'exigència de responsabilitats o sancions que corresponguen, d'acord amb la vigent Llei 38/ 2003, General de Subvencions.  
Novena. Percepció i justificació de les ajudes i subvencions.   
1. Els centres docents públics rebran la quantitat adjudicada una vegada que es publique la resolució al Diari Oficial de la Generalitat Valenciana.  
El lliurament de la dita quantitat s'efectuarà per mitjà d'ordes de pagament en ferm, a proposta de la Conselleria de Cultura, Educació i Esport, a càrrec del pressupost anual de l'exercici 2006.  
Donat el caràcter de sobredotació per gastos extraordinaris de funcionament, en els documents de control de l'activitat econòmica del centre hauran d'especificar-se els ingressos i els gastos que es produïsquen per raó d'esta convocatòria. Els centres adjuntaran la justificació de l'import de l'ajuda concedida a la justificació anual que han d'efectuar, d'acord amb el que disposa l'Orde de 18 de maig de 1995, de la Conselleria de Cultura, Educació i Esport (DOGV núm. 2.526).   
2. Els centres privats concertats percebran l'ajuda atorgada després de la justificació del compliment de la finalitat per a la qual es va concedir l'ajuda. Amb eixa finalitat, remetran a l'Institut Valencià d'Avaluació i Qualitat Educativa la documentació següent:   
a) Compte justificatiu, en què s'haurà d'incloure, davall la responsabilitat del declarant:  
. Desglossament de cada un dels gastos incorreguts i el seu import.  
. Els justificants de gasto o qualsevol altre document amb validesa jurídica que permeten acreditar el compliment de l'objecte de la subvenció. Els gastos s'acreditaran per mitjà de factures originals o fotocòpies compulsades que hagen sigut pagats amb anterioritat a la finalització del període de justificació (30 de novembre del 2006).  
b) Quan el projecte haja sigut finançat a més de per mitjà de la subvenció, amb fons propis o altres subvencions o recursos, haurà d'acreditar-se en la justificació l'import, procedència i aplicació d'eixos fons al projecte subvencionat.  
Els documents justificatius a què fa referència esta base es podran presentar en el Registre General de la Conselleria de Cultura, Educació i Esport, en les direccions territorials de Cultura, Educació i Esport, o per mitjà de qualsevol de les altres formes establides en l'article 38.4, de la Llei 30/1992, de 26 de novembre, de Règim Jurídic de les administracions Públiques i del Procediment Administratiu Comú.  
El termini de presentació de la justificació requerida conclourà el 30 de novembre del 2006.  
Desena. Reintegrament de les subvencions.   
Serà procedent el reintegrament de les quantitats percebudes pels centres privats concertats i l'exigència de l'interés de demora des del moment de pagament de la subvenció en els casos que establixen els articles 36 i 37, de la Llei 38/2003, de 17 de novembre, General de Subvencions.